**ΓENIKEΣ OΔHΓIEΣ ΓIA THN EKΠONHΣH ΕΠΙΣΤΗΜΟΝΙΚΗΣ EPΓAΣIAΣ**

*Oργάνωση μελέτης*

**ΟΡΓΑΝΩΣΗ ΥΛΙΚΟΥ (**πληροφορίες, βιβλιογραφικές παραπομπές, σκέψεις **ανά κεφάλαιο-θέμα, αφού έχουμε κάνει μια πρώτη δομή της εργασίας)** Στη διατύπωση του θέματος που μας έχει δοθεί, αναγνωρίζουμε τις κεντρικές έννοιες που πρέπει να αναλύσουμε αλλά και τα επιμέρους ζητούμενα και σχεδιάζουμε αναλυτικά το περιεχόμενο των απαντήσεων στα ζητούμενα αυτά.

Αποφεύγουμε την αντιγραφή αποσπασμάτων (συνιστά λογοκλοπή και μπορεί να επιφέρει και μηδενισμό της εργασίας) από τα συγγράμματα, που χρησιμοποιούμε ως βιβλιογραφία. Αποδίδουμε το νόημα όσων διαβάζουμε με δικό μας τρόπο και βέβαια αναπτύσσουμε και τις δικές μας σκέψεις πάνω σε αυτά. Όταν κρίνουμε απαραίτητο να χρησιμοποιήσουμε ένα παράθεμα με τις ίδιες λέξεις του συγγραφέα, το βάζουμε πάντα σε εισαγωγικά και κάνουμε υποσημείωση σχετικά με την πηγή από όπου το αντλήσαμε.

*Διάρθρωση-Δομή της εργασίας*

Εννοείται, ότι η εργασία έχει α) **εξώφυλλο** στην πρώτη σελίδα (όπου αναφέρονται βασικά στοιχεία: το Πανεπιστήμιο, το θέμα της εργασίας, ο διδάσκων και φυσικά το όνομα του φοιτητή και ο αριθμός μητρώου του.) και β) **περιεχόμενα** στη δεύτερη σελίδα (όπου αναφέρονται οι ενότητες της εργασίας και οι αντίστοιχες σελίδες).

Όσον αφορά τη δομή έχουμε γενικά: α) εισαγωγή, β) κύριο μέρος, γ) επίλογο, συμπεράσματα ή σύνοψη και δ) βιβλιογραφία.

**Eισαγωγή**: Στην εισαγωγή παρουσιάζουμε το ζήτημα που πρόκειται να μας απασχολήσει, καθορίζουμε το στόχο / την προβληματική μας και προσδιορίζουμε το πλάνο της εργασίας.

**Kύριο μέρος**: Χωρίζεται σε κεφάλαια. Η μετάβαση από το ένα στο άλλο τμήμα του κυρίως θέματος πρέπει να διακρίνεται από λογική αλληλουχία, χωρίς χάσματα, επικαλύψεις και επαναλήψεις.

**Eπίλογος**: Ανακεφαλαιώνουμε πολύ σύντομα τα συμπεράσματα στα οποία καταλήξαμε.

**Βιβλιογραφία**: Όλο το βιβλιογραφικό υλικό (βιβλία, επιστημονικά άρθρα) που χρησιμοποιήσαμε στις παραπομπές, το παρουσιάζουμε στον πίνακα βιβλιογραφίας, που παρατίθεται στο τέλος της εργασίας, ταξινομημένο κατά την αλφαβητική σειρά του συγγραφέα. Επισημαίνεται ότι στη βιβλιογραφία καταγράφονται εκείνα μόνο τα έργα τα οποία έχουμε οι ίδιοι χρησιμοποιήσει.

**Υποσημειώσεις** στο βασικό μας κείμενο παρατίθενται κατά προτίμηση στο τέλος της σελίδας (υποσημειώσεις, *footnotes*), και όχι στο τέλος του κειμένου, πριν τη βιβλιογραφία (*endnotes*),. Στις υποσημειώσεις αυτές μπορούν να αναφέρονται εκτός των παραπομπών σε βιβλιογραφία και συμπληρωματικά στοιχεία, που αφορούν το κείμενο της εργασίας.

TEXNIKA XAPAKTHPIΣTIKA. Xαρτί (διαστάσεις): A4. Kείμενο: Aπαραιτήτως δακτυλογραφημένο σε ηλεκτρονικό υπολογιστή, ευθυγραμμισμένο δεξιά και αριστερά. **Σύσταση:** Άνετο περιθώριο πάνω, κάτω, και κυρίως στο πλάι του κειμένου, ώστε να μπορεί ο αξιολογητής της εργασίας να προσθέτει διορθώσεις ή συμπληρώσεις.

Γράμματα 12άρια. 1 ½ διάστημα ανάμεσα στις γραμμές. Θα έχουμε έτσι είκοσι έξι έως τριάντα σειρές και γύρω στις 350 λέξεις ανά σελίδα. Σελίδες αριθμημένες με διαδοχικούς αραβικούς αριθμούς, κατά προτίμηση, στο πάνω μέρος της σελίδας, κεντρικά.

***Γλωσσική διατύπωση-ύφος***

-Αποφεύγουμε τη χρήση α΄ ενικού προσώπου προτιμούμε α΄ πληθυντικό πρόσωπο ή αόριστη αναφορά, λ.χ. "μπορεί κανείς να ισχυριστεί ότι..." κλπ.

-Προσπαθούμε να είμαστε αναλυτικοί και να εξηγούμε με ακρίβεια, συντομία και σαφήνεια τους όρους που χρησιμοποιούμε. Δεν θεωρούμε δεδομένο ότι απευθυνόμαστε μόνο σε κάποιον που γνωρίζει σε βάθος το αντικείμενο της εργασίας μας.

-Γράφουμε σύντομες προτάσεις και ελέγχουμε αν η στίξη μας βοηθά τον αναγνώστη στην κατανόηση, αποφεύγοντας τη ροή του προφορικού λόγου. Συμβουλευόμαστε ορθογραφικά λεξικά, εγχειρίδια γραμματικής και συντακτικού.

Aποφεύγουμε τη χρήση εξεζητημένου ύφους, την κατάχρηση των κεφαλαίων, των **bold,** *italics* και των υπογραμμισμένων στοιχείων για λόγους έμφασης, καθώς και του θαυμαστικού, των αποσιωπητικών και των ρητορικών ερωτημάτων.

***Υποσημειώσεις***

Απαραίτητο είναι σε κάθε εργασία να τηρούμε ενιαία μορφή στις παραπομπές/υποσημειώσεις μας. H απλούστερη επιλογή είναι η ακόλουθη. Κάνουμε εισαγωγή αριθμημένης υποσημείωσης (στο Word, βλ. τις παρακάτω οδηγίες) και γράφουμε τον τίτλο του βιβλίου ή άρθρου ως εξής: Όνομα συγγραφέα (-έων) ή επιμελητή έκδοσης, Επώνυμο, *Τίτλος βιβλίου,* Τόπος, Eκδοτικός οίκος και χρονολογία έκδοσης, αριθμός σελίδας(-ων).

**[Οι εντολές για την εισαγωγή και την επεξεργασία υποσημειώσεων υπάρχουν στην καρτέλα Αναφορές στην ομάδα Υποσημειώσεις, Εισαγωγή Υποσημείωσης. Σε όλες τις εκδόσεις του Word, ο ευκολότερος τρόπος για να εισαγάγετε μια υποσημείωση, είναι να πιέσετε το συνδυασμό πλήκτρων Ctrl+Alt+F].**

Π.χ. Kώστας Ράπτης, *Γενική Ιστορία της Ευρώπης*, τ. Α’, Πάτρα, Εκδ. ΕΑΠ, 2000, σ.

Αντίστοιχα, για άρθρα και μελέτες που προέρχονται από συλλογικούς τόμους, γράφουμε: Όνομα συγγραφέα (-έων), Επώνυμο, "Τίτλος άρθρου", στο: Συγγραφέας/Επιμελητής έκδοσης, *Τίτλος βιβλίου,* Τόπος, Eκδοτικός οίκος, και χρονολογία έκδοσης, αριθμός σελίδας(-ων).

Π.χ. Aymard, Maurice, “1492: Η Ευρώπη και ο κόσμος”, στο: Ελένη Αρβελέρ, και Maurice Aymard (επιμ.), *Οι Ευρωπαίοι. Νεότερη και Σύγχρονη Εποχή*, τ. Β’, Αθήνα, Εκδ. Σαββάλα, 2003, σσ. 11-30.

Για άρθρα που προέρχονται από περιοδικά γράφουμε: Όνομα συγγραφέα (-έων), Επώνυμο, "Τίτλος άρθρου", στο *Τίτλος περιοδικού,* Aριθμός τόμου (αν δηλώνεται) ή/και αριθμός τεύχους, τόπος και χρονολογία έκδοσης, αριθμός σελίδας(-ων).

Όταν το κομμάτι στο οποίο παραπέμπουμε, το έχουμε πάρει αυτούσιο, το βάζουμε σε εισαγωγικά και στην υποσημείωση ξεκινάμε κατευθείαν με επώνυμο-όνομα συγγραφέα κλπ. Διαφορετικά χρησιμοποιούμε τη λέξη βλ. (=βλέπε).

-Όταν ένα έργο έχει αναφερθεί σε προηγούμενη σημείωση, αντί να επαναλάβουμε τα πλήρη στοιχεία του, γράφουμε μόνο το επώνυμο του συγγραφέα του (αν υπάρχει συνεπώνυμος συγγραφέας και το αρχικό του ονόματος), τη φράση «ό.π.» και τους αριθμούς σελίδων.

Aν η προηγούμενη αναφορά του έργου βρίσκεται στην αμέσως προηγούμενη υποσημείωση, αρκεί να σημειώσουμε ό.π., Στο ίδιο, ή ibid και να προσθέσουμε δίπλα τον αριθμό σελίδας εάν αλλάζει.

Aν το βιβλίο στο οποίο παραπέμπουμε είναι μεταφρασμένο από άλλη γλώσσα, ή αν πρόκειται για συλλογικό έργο, παραθέτουμε μετά τον τίτλο σε παρένθεση π.χ. ελληνική έκδοση και το όνομα του μεταφραστή ή του επιστημονικού επιμελητή.

Όταν οι συγγραφείς του έργου είναι δύο, γράφουμε το ονοματεπώνυμο του ενός και του άλλου― αν είναι περισσότεροι από δύο, γράφουμε μόνο το ονοματεπώνυμο του πρώτου και στη συνέχεια σημειώνουμε κ.ά. («και άλλοι»).

Αν δεν αναγράφεται χρόνος η τόπος έκδοσης, σημειώνουμε: χ.χ. ή χ.τ.

***Τελευταίες Παρατηρήσεις***

-Δίνουμε μεγάλη βάση στις υποσημειώσεις. Γράφοντας την εργασία φροντίζουμε να σημειώνουμε αμέσως τις παραπομπές μας ώστε να μην ξεχάσουμε κάποια στο τέλος, αλλά ούτε και να ψάχνουμε μετά, χάνοντας χρόνο.

**-Κάθε εργασία πρέπει να έχει μέγιστη συνολική έκταση 5.000 λέξεων. (Συγκεκριμένα, το κυρίως κείμενο πρέπει να φθάνει τις 4.000-4.500 λέξεις και, μαζί με τις υποσημειώσεις, που πρέπει να είναι ανάλογες σε έκταση, να μην υπερβαίνει το ανώτατο συνολικό όριο των 5.000 λέξεων).**

-Αρχίζουμε τη σύνταξη της εργασίας εγκαίρως και την τελειώνουμε λίγες μέρες πριν την παράδοση, ώστε να την αφήσουμε στην άκρη για λίγο και να μπορέσουμε να την ξαναδιαβάσουμε με ουδέτερο, αποστασιοποιημένο τρόπο, σαν να επρόκειτο για το κείμενο κάποιου άλλου.